DA Den Europæiske Unions Tidende C 406/25

Sag anlagt den 29. september 2015 — Kongeriget Spanien mod Rådet for Den Europæiske Union

(Sag C-521/15)

(2015/C 406/25)

Processprog: spansk

Parter

Sagsøger: Kongeriget Spanien (ved A. Rubio González, som befuldmægtiget)

Sagsøgt: Rådet for Den Europæiske Union

Sagsøgerens påstande

— Rådets afgørelse (EU) 2015/1289 (1) af 13. juli 2015 om en bod, der pålægges Spanien, for manipulation af underskudsdata i den selvstyrende region Valencia, annulleres.

— Subsidiært nedsættes boden, idet den begrænses til udelukkende at omfatte perioden efter den 13. december 2011, som er datoen for ikrafttrædelsen af forordning nr. 1173/2011 (2).

— Under alle omstændigheder tilpligtes Rådet for Den Europæiske Union at betale sagens omkostninger.

Søgsmålsgrunde og væsentligste argumenter

Tilsidesættelse af artikel 8, stk. 3, i forordning nr. 1173/2011 og artikel 2, stk. 1 og 3, i afgørelse 2012/678/EU (3) med en deraf følgende krænkelse af Kongeriget Spaniens ret til forsvar. Inden sagens åbning blev der foretaget en undersøgelse uden for den procedure, der er fastsat i afgørelse 2012/678/EU. Der er således blevet anvendt oplysninger, der er opnået i forbindelse med en inspektion, som ikke opfyldte betingelserne i afgørelsens artikel 2, stk. 3, til skade for Spaniens ret til forsvar.

Tilsidesættelse af princippet om god forvaltningsskik for så vidt angår sammensætningen af undersøgelsesholdet. Det er ikke foreneligt med kravet om objektiv upartiskhed, når det er de samme personer, der har foretaget forundersøgelserne. Der forelå en begrundet risiko for, at holdet ville stadfæste og være forudindtaget med hensyn til evalueringen af de alvorlige indicier, der blev vurderet forud for åbningen af undersøgelsen. Undersøgelsesholdet var forudindtaget på en måde, der objektivt set kompromitterede deres upartiskhed.

Tilsidesættelse af artikel 8, stk. 1, i forordning nr. 1173/2011, idet de faktiske forhold ikke udgør en manipulation eller fordrejning af relevante data for underskud og gæld som følge af grov uagtsomhed eller forsætlighed hos medlemsstaten. For det første udgør de faktiske forhold ikke en manipulation eller fordrejning af statistikkerne, men blot en revision af data vedrørende underskud og gæld, som er forklaret klart og hensigtsmæssigt. For det andet er de data, der er genstand for den angivelige manipulation, på ingen måde relevante for overvågningsbeføjelsen, som i henhold til artikel 121 TEUF og 126 TEUF påhviler Unionens institutioner. Endelig kan det ikke lægges til grund, at Spaniens adfærd kan betegnes som grov uagtsomhed, idet det var de spanske myndigheder, der opdagede fejlen, hvilket de straks meddelte Kommissionen, og de handlede med maksimal omhu og hurtighed.

Manglende proportionalitet i sanktionen for så vidt angår den tidsmæssige ramme for beregningen af denne. Perioden for sanktionen er begrænset til de data, der ligger inden for indberetningerne fra 2012 og frem, når disse berører handlinger, der foregik fra den 13. december 2011, som er datoen for ikrafttrædelsen af forordning nr. 1173/2011. Derfor bør referencebeløbet alene omfatte de data, der svarer til fakturaer, som er regnskabsført i 2011.

(1) EUT L 198, s. 19.

(2) Europa-Parlamentets og Rådets forordning (EU) nr. 1173/2011 af 16.11.2011 om en effektiv håndhævelse af budgetovervågningen i euroområdet (EUT L 306, s. 1).

(3) Kommissionens delegerede afgørelse 2012/678/EU af 29.6.2012 om undersøgelser og bod i forbindelse med manipulation af statistikker som omhandlet i Europa-Parlamentets og Rådets forordning (EU) nr. 1173/2011 om en effektiv håndhævelse af budgetovervågningen i euroområdet (EUT L 306, s. 21).